钦定古今图书集成/明伦汇编/闺媛典/第045卷 > 泾州贞女兕先氏
## 钦定古今图书集成/明伦汇编/闺媛典/第045卷 > 泾州贞女兕先氏

按《魏书列女传》：泾州贞女兕先氏，许嫁彭老生为妻。
聘币既毕，未及成礼，兕先率行贞淑，居贫，常自春汲，
以养父母。老生辄往逼之，女曰：“‘与君礼命虽毕，二门
多故，未及相见，何由不禀父母，擅见陵辱？若苟行无
礼，正可身死耳’。遂不肯从。老生怒而杀之，取其衣服。
女尚能言，临死谓老生曰：‘生身何罪，与君相遇？我所
以执节自固者，宁更有所邀？正欲奉给君耳，今反为
君所杀。若魂灵有知，自当相报’。”言终而绝。老生持女
珠璎，至其叔宅，以告。叔叔曰：“此是汝妇，奈何杀之？天
不祐汝！”遂执送官。太和七年，有司劾以死罪。诏曰：“老
生不仁，侵陵贞淑，原其强暴，便可戮之。而女守礼履
节，没身不改，虽处草莱，行合古迹，宜”赐美名，以显风
操。其标墓旌善，号曰《贞女》。